ግብጽ ከኤርትራ ጋር ዘላቂ የሆነ አጋርነት መፍጠር እንደምትፈልግ ገለጸች
ግብጽ በአፍሪካ ጉዳዮች ዙሪያ ከኤርትራ ጋር አብራ ለመስራት ዘላቂ የሆነ አጋርነት መፍጠር እንደምትፈልግ አስታወቀች፡፡የግብጹ ፕሬዝዳንት አብደልፈታህ አል-ሲሲ ከኤርትራው አቻቸው ኢሳያስ አፈወርቂ ጋር በሁለትዮሽና አህጉራዊ ጉዳዮች ዙሪያ በካይሮ ተወያይተዋል፡፡በውይይቱም መሪዎቹ በቀጠናዊ ብሎም በአፍሪካ ጉዳዮች ዙሪያ በጋራ ለመስራት ትብብራቸውን ለማጠናከር ተስማምተዋል ተብሏል፡፡ግብጽ ከኤርትራ ጋር በበርካታ ዘርፎች በትብብር መስራት ትፈልጋለች ያሉት አብደልፈታህ አል-ሲሲ፣ ሀገራቸው ዘላቂ የሆነ አጋርነት መፍጠር እንደምትሻም ተናግረዋል፡፡ሁለቱ መሪዎች በአፍሪካ በተለይም በቀጠናዊ ጉዳዮች ላይ በቅንጅት መስራት እንደሚያስፈልግ መግባባት ላይ መድረሳቸውም ተነግሯል፡፡የአሁኑ የመሪዎቹ ውይይት የተካሄደውም በሊቢያ፣ ሱዳን፣ ደቡብ ሱዳን፣ ማሊ፣ ኮንጎ፣ ቡርኪና ፋሶ እና ሌሎችም የአፍሪካ ሀገራት ግጭት በተስፋፋበትና የፀጥታው ሁኔታ በተመናመነበት ወቅት ላይ እንደሆነም ተመልክቷል፡፡(ምንጭ፡-ሽንዋ)